Source: http://merit.slv.cz/KSBA/11CoP/415/2012
Timestamp: 2018-10-18 03:34:46+00:00
Document Index: 13474770

Matched Legal Cases: ['súd ', 'súd ', 'súd ', '§ 31', 'súd ', 'súd ', '§ 212', '§ 214', '§ 113', '§ 8', '§ 122', '§ 31', 'súd ', '§ 60', '§ 60', '§ 39', '§ 57', 'súd ', 'Súd ', '§ 61', 'Súd ', 'súd ', 'súd ', 'súd ', '§ 221', 'Súd ', 'súd ', '§ 219', 'súd ']

KSBA/11CoP/415/2012
Súd: Krajský súd Bratislava Spisová značka: 11CoP/415/2012 Identifikačné číslo súdneho spisu: 1612200684 Dátum vydania rozhodnutia: 18. 09. 2012 Meno a priezvisko sudcu, VSÚ: JUDr. Katarína Štrignerová ECLI: ECLI:SK:KSBA:2012:1612200684.1
Uznesenie Krajský súd v Bratislave v právnej veci navrhovateľky : O. S., rod. A., nar. XX.XX.XXXX, bytom F. XX, Z., zastúpená : JUDr. Ľubica Sopková, advokátka, AK, so sídlom Pribinova 3, Malacky, proti odporcovi : R. S., nar. XX.XX.XXXX, bytom F. XX, Z., zastúpeného : JUDr. František Turák, nar. 19.09.1955, adresa pre doručovanie : P.O.BOX 1, Bratislava, o návrhu na rozvod manželstva a úpravu práv a povinností k deťom narodeným z manželstva - U. S., nar. XX.XX.XXXX a G. S., nar. XX.XX.XXXX, na odvolanie otca proti uzneseniu Okresného súdu Malacky zo dňa 26.04.2012, č.k. 9P 40/2012-10, jednohlasne (pomerom hlasov 3:0), takto
Uznesenie súdu prvého stupňa v časti, v ktorej bol maloletému U. S., nar. XX.XX.XXXX v konaní o rozvod manželstva a úpravu práv a povinností k maloletým deťom na čas po rozvode ustanovený kolízny opatrovník Úrad práce, sociálnych vecí a rodiny so sídlom v Malackách, sa z r u š u j e. Vo zvyšnej časti sa uznesenie súdu prvého stupňa p o t v r d z u j e.
V uznesení súd prvého stupňa podľa ust. § 31 ods. 2 Zákona o rodine ustanovil v konaní o rozvod manželstva a úpravu práv a povinností k maloletým deťom na čas po rozvode Úrad práce, sociálnych vecí a rodiny, so sídlom v Malackách za kolízneho opatrovníka pre maloleté deti S. - U., nar. XX.XX.XXXX a G., nar. XX.XX.XXXX. Proti uzneseniu podal v zákonnej lehote odvolanie otec detí namietajúc, že v rámci osobitných konaní (priestupkového a správneho) je Úrad práce, sociálnych vecí a rodiny so sídlom v Malackách voči jeho osobe zaujatý, čo sa prejavilo pri prerokúvaní vecí súvisiacich s výchovou syna U.. Uvedený úrad dehonestuje práva patriace rodičovi, keď sa v decembri 2011 a januári 2012 postavil proti nemu a jeho rodičom v postavení bitkára , čo nie je normálne a ani morálne. Úrad, ktorý bol ustanovený za kolízneho opatrovníka nie je objektívny a nedôveruje mu. Odporca žiadal, aby bol za kolízneho opatrovníka v konaní o rozvod manželstva mal. deťom ustanovený iný Úrad práce, sociálnych vecí a rodiny v Bratislave. V následných písomných podaniach zo dňa 10.07.2012 a 12.07.2012 odporca poukázal na to, že U. S. je plnoletý a v rámci konania o rozvod manželstva je potrebné riešiť otázku výkonu rodičovských práv a povinností len k mal. G.. Podľa jeho názoru boli zo strany ustanoveného kolízneho opatrovníka porušené jeho základné ľudské práva tým, že mu nebolo umožnené pred úradom uviesť veci súvisiace so starostlivosťou manželky o obe deti. Dňom vydania napadnutého uznesenia bol syn U. plnoletý, v dôsledku čoho mu nebolo možné ustanoviť kolízneho opatrovníka. Odporca žiadal, aby odvolací súd napadnuté uznesenie zrušil a vec vrátil súdu prvého stupňa na ďalšie konanie . Kolízny opatrovník v písomnom podaní zo dňa 24.07.2012 oznámil, že s rodinou, v ktorej žije mal. G. S., nar. XX.XX.XXXX úrad pracuje a koná v súlade so zák.č. 305/2005 Z.z. Úrad poskytuje rodičom sociálne poradenstvo a pomoc na odstránenie alebo zmiernenie dôsledkov rozporov záujmov medzi rodičmi dieťaťa využitím vhodných opatrení podľa zákona o sociálnoprávnej ochrane detí a o sociálnej kuratele bez rozdielu. Odvolací súd prejednal vec podľa § 212 ods. 1 O.s.p. bez nariadenia pojednávania podľa § 214 ods. 2 O.s.p. a dospel k záveru, že odvolanie odporcu je čiastočne dôvodné. Podľa ust. § 113 ods. 1 zák.č. 99/1963 Zb. v platnom znení (ďalej „ O.s.p.“), s konaním o rozvod manželstva je spojené konanie o úpravu práv a pomerov manželov k maloletým deťom z ich manželstva na čas po rozvode. Podľa ust. § 8 ods.1 vety prvej zák.č. 40/1964 Zb. v platnom znení (ďalej „OZ“), plnoletosť sa nadobúda dovŕšením osemnásteho roku. Podľa ust. § 122 ods. 2 vety prvej OZ, koniec lehoty určenej podľa týždňov, mesiacov alebo rokov pripadá na deň, ktorý sa pomenovaním alebo číslom zhoduje s dňom, na ktorý pripadá udalosť, od ktorej sa lehota začína. Podľa ust. § 31 ods. 2, 4 zák.č. 36/2005 Z.z. v platnom znení (ďalej „Zákon o rodine“), žiadny z rodičov nemôže zastupovať svoje maloleté dieťa, ak ide o právne úkony, pri ktorých by mohlo dôjsť k rozporu záujmov medzi rodičmi a maloletým dieťaťom alebo medzi maloletými deťmi zastúpenými tým istým rodičom navzájom; v takom prípade súd ustanoví maloletému dieťaťu opatrovníka, ktorý ho bude v konaní alebo pri určitom právnom úkone zastupovať (ďalej len „kolízny opatrovník„). Na ustanovenie kolízneho opatrovníka sa primerane použijú ustanovenia § 60 a 61. Funkcia kolízneho opatrovníka zaniká ukončením konania alebo vykonaním právneho úkonu, na ktorého účely bol ustanovený. Podľa ust. § 60 cit. zákona, okrem prípadov podľa § 39 ods. 3 a § 57 ods. 4 súd ustanoví maloletému dieťaťu opatrovníka aj vtedy, ak je to potrebné z iných dôvodov a zároveň je to v záujme maloletého dieťaťa. Súd môže podľa odseku 1 ustanoviť za opatrovníka aj obec. Podľa ust. § 61 cit. zákona, opatrovník je povinný vykonávať svoju funkciu v záujme maloletého dieťaťa. Súd vymedzí rozsah práv a povinností opatrovníka tak, aby bol splnený účel, na ktorý bol opatrovník ustanovený, a aby boli dostatočne chránené záujmy maloletého dieťaťa. Odvolací súd ako prvoradé konštatuje, že súd prvého stupňa postupoval v rozpore s platnou zákonnou úpravou, keď v konaní o rozvod manželstva (s ktorým je zo zákona spojené konanie o úpravu práv a pomerov manželov k maloletým deťom z ich manželstva na čas po rozvode) uznesením zo dňa 26.04.2012, č.k. 9P 40/2012-10 ustanovil kolízneho opatrovníka U. S., nar. XX.XX.XXXX, ktorý dosiahol plnoletosť dňa 25.04.2012. Na základe uvedeného odvolací súd rozhodnutie súdu prvého stupňa v časti, v ktorej bol maloletému U. S., nar. XX.XX.XXXX v konaní o rozvod manželstva a úpravu práv a povinností k maloletým deťom ustanovený kolízny opatrovník Úrad práce, sociálnych vecí a rodiny so sídlom v Malackách podľa ust. § 221 ods.1 písm. i/ O.s.p. zrušil, keďže dôvody, pre ktoré bolo uznesenie v zrušenej časti vydané, neexistovali. Súd prvého stupňa správne rozhodol a postupoval v súlade so zákonom, keď v odvolaním napadnutom uznesení ustanovil maloletej G.D. S., nar. XX.XX.XXXX v konaní o rozvod manželstva rodičov (s ktorým je zo zákona spojené konanie o úpravu práv a pomerov manželov k maloletým deťom z ich manželstva na čas po rozvode) pre toto konanie kolízneho opatrovníka, a to orgán sociálnoprávnej ochrany detí, ktorého organizáciu a pôsobnosť upravuje zák.č. 305/2005 Z.z. v platnom znení o sociálnoprávnej ochrane detí a o sociálnej kuratele a o zmene a doplnení niektorých zákonov. Na základe uvedeného odvolací súd uznesenie súdu prvého stupňa v tejto časti podľa § 219 O.s.p. ako vecne a právne správne potvrdil. Odvolací súd neprihliadol na námietky odvolateľa obsiahnuté v odvolaní týkajúce sa jeho výhrad voči postupu kolízneho opatrovníka v iných konaniach (priestupkového a správneho). Z obsahu spisu v danej veci v tomto štádiu konania nevyplýva zaujatosť ustanoveného kolízneho opatrovníka voči odporcovi, keď súdom ustanovený kolízny opatrovník má naviac zákonnú povinnosť postupovať tak, aby boli v predmetnom konaní chránené záujmy maloletého dieťaťa .